
Europos Parlamento rezoliucija dėl šaulių ginklų ir lengvosios ginkluotės, rengiantis Jungtinių Tautų veiklos programos, kuria siekiama visais atžvilgiais užkirsti kelią neteisėtai prekybai šaulių ginklais ir lengvąja ginkluote, kovoti su ja ir ją panaikinti, 2006 m. apžvalginei konferencijai ir siekiant sudaryti Tarptautinę sutartį dėl prekybos ginklais

Europos Parlamentas,
–
atsižvelgdamas į savo ankstesnes 2001 m. kovo 15 d.
, 2001 m. lapkričio 15 d.
, 2003 m. birželio 19 d.
 ir 2005 m. gegužės 26 d.
 rezoliucijas dėl kovos su šaulių ginklų ir lengvosios ginkluotės (ŠGLG) platinimu ir netinkamu naudojimu,

–
atsižvelgdamas į savo ankstesnę 2005 m. lapkričio 17 d.5 dėl Tarybos šeštosios metinės ataskaitos, parengtos pagal Europos Sąjungos ginklų eksporto etikos kodekso 8 strateginę nuostatą (2005/2013(INI),
–
atsižvelgdamas į ES 1997 m. birželio 26 d. programą dėl kovos su nelegalia įprastinės ginkluotės prekyba ir jos prevencijos
, 2002 m. liepos 12 d. Tarybos bendruosius veiksmus dėl Europos Sąjungos indėlio kovojant su destabilizuojančiu šaulių ginklų ir lengvosios ginkluotės kaupimu ir platinimu (2002/589/BUSP)
, 2003 m. birželio 23 d. Tarybos bendrąją poziciją dėl prekybos ginklais tarpininkavimo kontrolės (2003/468/BUSP)
 ir į Europos Vadovų Tarybos 2005 m. gruodžio 15–16 d. patvirtintą ES kovos su neteisėtu šaulių ginklų bei lengvosios ginkluotės ir jų amunicijos kaupimu ir prekyba jais strategiją
,

–
atsižvelgdamas į Bendrųjų reikalų ir išorės santykių Tarybos 2005 m. spalio 3 d. susitikimo išvadas, kuriose išreiškiamas ES pritarimas minčiai įtraukiant Jungtines Tautas parengti Tarptautinę sutartį dėl prekybos ginklais, kurioje būtų nustatyti privalomi bendri pasaulinės prekybos įprastine ginkluote standartai
,

–
atsižvelgdamas į 2001 m. liepos mėn. patvirtintą Jungtinių Tautų veiklos programą, pagal kurią siekiama visais atžvilgiais užkirsti kelią neteisėtai prekybai šaulių ginklais ir lengvąja ginkluote (ŠGLG), kovoti su ja ir ją panaikinti,

–
atsižvelgdamas į 2005 m. liepos 11–15 d. įvykusį Antrąjį Jungtinių Tautų valstybių narių kas dvejus metus vykstantį susitikimą, kuriame įvertinama, kaip įgyvendinama JT veiklos programa, pagal kurią siekiama visais atžvilgiais užkirsti kelią neteisėtai prekybai ŠGLG, kovoti su ja ir ją panaikinti,

–
atsižvelgdamas į Jungtinių Tautų Generalinės Asamblėjos 2005 m. gruodžio mėn. priimtą Tarptautinę priemonę, sudarančią valstybėms sąlygas laiku ir patikimai atpažinti ir atsekti neteisėtus šaulių ginklus ir lengvąją ginkluotę
,

–
atsižvelgdamas į tai, kad  2005 m. liepos 6 d. įsigaliojo 2001 m. Protokolas prieš neteisėtą šaunamųjų ginklų, jų dalių, komponentų bei šaudmenų gamybą ir prekybą jais
,

–
atsižvelgdamas į JT apžvalginę konferenciją dėl JT veiklos programos, kuri vyks 2006 m. birželio 26 d. – liepos 7 d., ir į poreikį užtikrinti kuo didesnę šios konferencijos ir tolesnių veiksmų sėkmę,

–
atsižvelgdamas į savo Darbo tvarkos taisyklių 108 straipsnio 5 dalį,

A.
džiaugdamasis tuo, kad tarptautiniu mastu vis daugiau pritariama teisiškai įpareigojančiai Tarptautinei sutarčiai dėl prekybos ginklais, kuria siekiama uždrausti gabenti ginklus, jei tai gali pakenkti žmogaus teisių arba tarptautinės humanitarinės teisės laikymuisi, kelia pavojų šalių arba regionų stabilumui arba gali paskatinti ginkluoto konflikto pradžią arba paaštrėjimą,

B.
kadangi nelegalios prekybos ginklais būdu aprūpinami teroristai ir prekybos narkotikais organizacijos; kadangi ji lemia naikinimą ir primeta su mirtimi ir korupcija susijusias elgesio normas; kadangi ją vykdant remiamas organizuotas nusikalstamumas, pasižymintis grobimais, prievartos aktais ir keliantis pavojų viešajam saugumui; kadangi ją vykdant ginklais aprūpinamos tarptautinės teroristų organizacijos, siekiant pakirsti demokratiją ir išaukštinti dogmatizmą ir nepakantumą,

C.
dar kartą pabrėždamas savo nerimą dėl tebesitęsiančio ŠGLG platinimo, dėl kurio be reikalo kenčia žmonės, aštrėja ginkluoti konfliktai ir nestabilumas, o tai sudaro sąlygas terorizmui, kenkia darniam vystymuisi, geram valdymui bei teisės viršenybės principų laikymuisi ir skatina rimtus žmogaus teisių ir tarptautinės humanitarinės teisės pažeidimus,

D.
pabrėždamas savo ryžtą sustiprinti JT veiklos programą ir toliau siekti, kad vyriausybės prisiimtų vykdyti įpareigojamąsias ŠGLG kontrolės priemones (įskaitant tarpininkavimą prekybai ginklais ir jų gabenimą), pasitelkus tarptautinę, regioninę ir atskirų šalių teisėkūrą; tvirtai pritardamas raginimui teikti tarptautinę finansinę ir techninę paramą, kaip apibrėžta JT veiklos programos 6 dalies III skirsnyje;

E.
būdamas tikras, kad dabar tarptautinė bendruomenė, pasitelkusi tarptautinius standartus, kurie grindžiami visapusiška pagarba tarptautinei teisei, įskaitant žmogaus teises ir tarptautinę humanitarinę teisę, būtinai turi spręsti ŠGLG platinimo ir netinkamo naudojimo problemą,

F.
nerimauja dėl to, kad šaudmenys ir sprogmenys nebuvo įtraukti į tarptautinės priemonės, sudarančios valstybėms sąlygas laiku ir patikimai atpažinti ir atsekti neteisėtus šaulių ginklus ir lengvąją ginkluotę, taikymo sritį, ir dėl šios priemonės teisiškai neįpareigojamojo pobūdžio,

G.
apgailestaudamas dėl to, kad JT plataus masto diskusijos dėl kovos su neteisėtu tarpininkavimu prekiaujant ŠGLG ir toliau vyksta labai lėtai, ir dėl to, kad nėra įsipareigojimo susitarti dėl teisiškai įpareigojančios tarptautinės priemonės, susijusios su prekybos ginklais tarpininkavimu,

H.
pabrėždamas, kad pagal JT veiklos programą reikalaujama, jog valstybės įvertintų eksporto patvirtinimo prašymus laikydamosi griežtų nacionalinių visus šaulių ginklus ir lengvąją ginkluotę reglamentuojančių taisyklių ir procedūrų, atitinkančių esamus valstybių įsipareigojimus ir atitinkamą tarptautinę teisę, ir kad ypač būtų atsižvelgiama į pavojų, jog šiais ginklais gali būti pradėta prekiauti neteisėtai,

I.
įsitikinęs, kad į tarptautines konfliktų prevencijos ir taikos atkūrimo po konfliktų programas turi būti įtrauktos ŠGLG mažinimo ir kontrolės strategijos;

J
džiaugdamasis vykstančiomis pilietinės visuomenės organizacijų kampanijomis ir jas palaikydamas,

1.
ragina Jungtinių Tautų 2006 m. veiklos programos apžvalginėje konferencijoje dalyvausiančias šalis susitarti dėl visuotinių principų dėl ginklų gabenimo, atitinkančių esamus jų įsipareigojimus pagal tarptautinę, regioninę ir šalies teisę, įskaitant draudimą gabenti tokius ginklus, kurie gali paskatinti žmogaus teisių pažeidimus, nusikaltimus žmogiškumui arba padidinti regionų arba šalių nestabilumą ir paaštrinti ginkluotus konfliktus;

2.
ragina tarptautinę bendruomenę, siekiant sukurti ankstesnėje dalyje paminėtą teisiškai įpareigojančią ginklų gabenimo reguliavimo priemonę, pasibaigus Jungtinių Tautų 2006 m. veiklos programos apžvalginei konferencijai nedelsiant įtraukiant JT pradėti derybas dėl Tarptautinės sutarties dėl prekybos ginklais;

3. 
ragina 2006 m. apžvalginėje konferencijoje dalyvausiančią valstybę atkreipti dėmesį JT veiklos programos humanitarinį ir vystomąjį aspektą, pabrėžiant ŠGLG prekybos, platinimo ir netinkamo naudojimo bei vystymosi, skurdo mažinimo ir humanitarinės pagalbos sąsajų svarbą; todėl ragina įtraukti ŠGLG programas ir priemones į tarptautines, regionines ir nacionalines vystymosi ir skurdo mažinimo strategijas;

4.
pabrėžia, kad reikėtų susisteminti jau esamus tarptautinės teisės lemiamus su ginklų gabenimu susijusius įsipareigojimus, ypač atsižvelgiant į žmogaus teises ir humanitarinę teisę;

5.
ragina visas JT šaunamųjų ginklų protokolą pasirašiusias šalis ratifikuoti protokolą ir nedelsiant įtraukti jį į savo šalies teisę;

6.
ragina valstybes savo šalies teisėje nustatyti baudžiamumą už ginklų embargo pažeidimus (įskaitant finansinę ir logistinę paramą);

7.
pabrėžia, kad reformos, kuriomis siekiama sustiprinti ginkluotųjų pajėgų, teisėsaugos organizacijų ir baudžiamosios teisenos sistemų veiklą, skaidrumą ir atskaitomybę, gali padėti sudaryti tokias sąlygas, kuriomis piliečiai nebejaus poreikio turėti šaunamąjį ginklą;

8.
mano, kad užsienyje veikiančioms privačioms karinėms arba apsaugos tarnyboms turėtų būti taikomi atskirų šalių įstatymai, o jei tokių įstatymų nėra, juos reikėtų sukurti ir taikyti siekiant pagerinti šios besiplečiančios saugumo srities reguliavimą ir atskaitomybę;

9.
ragina visas valstybes į savo teisę įtraukti Teisėsaugos pareigūnų elgsenos kodeksą
 ir Teisėsaugos pareigūnų jėgos ir šaunamųjų ginklų naudojimą apibrėžiančius bendruosius principus
;

10.
primygtinai ragina vyriausybes:

a)
uždrausti, kad civiliai asmenys neteisėtai turėtų bet kokį ŠGLG, automatinį ar pusiau automatinį šautuvą arba kulkosvaidį arba jais naudotųsi;
b)
sukurti valstybių, norinčių bendradarbiauti su civilių asmenų ŠGLG turėjimo kontrole susijusiais klausimais, informacijos ir mainų programas;
c)
atkreipti dėmesį į pernelyg didelės ir nepageidautinos ŠGLG paklausos visuomenėje mažinimo klausimą bei skatinti programas ir priemones, kuriomis siekiama sumažinti šią paklausą, užkirsti kelią smurtui ir nesaugumui miestuose ir kaimuose bei jį mažinti, atkreipiant dėmesį būtent į nuo ŠGLG smurto kenčiančių žmonių grupes;

11.
ypač ragina valstybes sukurti nacionalinius teisės aktus dėl žmonių, norinčių įsigyti ŠGLG, automatinius ir pusiau automatinius kulkosvaidžius, patikrinimo ir leidimų turėti tokius ginklus išdavimo, kad ginklų negalėtų įsigyti smurtą, ypač šeiminį smurtą, naudoję arba už prekybą ginklais ar ginkluotės kontrolės nuostatų pažeidimus teisti žmonės;

12.
ragina JT veiklos programos ir būsimosios Tarptautinės sutarties dėl prekybos ginklais šalis sukurti techninės pagalbos programas, pagal kurias būtų siekiama padėti visoms teisės aktais prekybą ginklais kontroliuoti norinčioms trečiosioms šalims arba regioninėms organizacijoms;

13.
ragina JT veiklos programos ir būsimosios Tarptautinės sutarties dėl prekybos ginklais šalis sukurti atsiskaitymo ir stebėsenos mechanizmus, kurie padėtų šalims vykdyti savo įsipareigojimus;

14.
ragina ES delegaciją 2006 m. birželio 26 d. – liepos 7 d. turinčioje vykti Jungtinių Tautų veiklos programos apžvalginėje konferencijoje ginti šioje rezoliucijoje minimus principus ir rekomendacijas;

15.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Jungtinių Tautų Generaliniam Sekretoriui, šaulių ginkluotės ir lengvųjų ginklų klausimus svarstančiam parlamentiniam forumui ir Tarpparlamentinės Sąjungos asamblėjai.

� OL C 2001 12 5, p. 311.


� OL C 140, 2002 6 13, p. 587.


� OL C 69 E, 2004 3 19, p. 136.


� P6_TA(2005)0204.


� 1997 m. birželio 26 d. priėmė Bendrųjų reikalų Taryba.


� OL L 191, 2002 7 19, p. 1.


� OL L 156, 2003 6 25, p. 79.


� Europos Sąjungos Taryba, 5319/06, 2006 m. sausio 13 d.


� 2678-asis Europos Sąjungos Tarybos Bendrųjų reikalų Tarybos susitikimas Liuksemburge, 2005 m. spalio 3 d.


� 2005 m. gruodžio 8 d. sprendimas A/60/463 (L.55).


� Šį protokolą, žinomą „JT šaunamųjų ginklų protokolo“ pavadinimu, Generalinė Asamblėja priėmė 2001 m. gegužės mėn. rezoliucija Nr. 55/255.


� Teisėsaugos pareigūnų elgsenos kodeksas, priimtas Generalinės Asamblėjos 1979 m. gruodžio 17 d. Rezoliucija Nr. 34/169.


� Teisėsaugos pareigūnų jėgos ir šaunamųjų ginklų naudojimą apibrėžiantys bendrieji principai, priimti Kuboje, Havanoje, 1990 m. rugsėjo 7 d. įvykusiame 8-ajame Jungtinių Tautų suvažiavime nusikaltimų prevencijos ir elgesio su nusikaltėliais klausimais.

